(2) મુંબઈની ‘પરમહંસસભા’ ગુપ્ત રીતે મળતી હતી; તેની બેઠકોમાં નાતજાત-ભંજનના કાર્યક્રમ તરીકે ‘પાંઉભક્ષણ’નો કાર્યક્રમ હતો. શ્રી પ્રિયોલકર આ કાર્યક્રમ વિષે ખોટી રીતે એવો ઉલ્લેખ કરે છે કે – “આ પાંઉભક્ષણનો પ્રકાર સુરતની માનવધર્મસભામાં પણ હતો.” અને તેના સમર્થનમાં ‘દુર્ગારામ ચરિત્ર’ના પા. 59નો એક ઉતારો ટાંકે છે : “તે જ વેળા (તા. 6-7-1844ની બેઠકમાં) ભઠિયારાની દુકાનેથી રોટલો મંગાવી મહેતાજી દુર્ગારામ, માસ્તર દાદોબા અને તેમના મતના સાથીઓએ જોડે ખાઈ,”- આવો અધૂરો ઉતારો આપ્યો છે. હકીકતે – આ વાક્ય નીચેની રીતે પૂરું થાય છે. “જોડે ખાઈ દેખાડ્યું હોય તો … તેઓ જગતના ઇતિહાસમાં પહેલા વર્ગના મહાપુરુષોની પંક્તિમાં દાખલ થયા હોત.”